Imtella' Ġunju 22, 2020 - Aġġornata 22 Ta' Ġunju, 2020 8:26pm Tlestiet fażi oħra tal-proġett tar-riġenerazzjoni u restawr ta' Wied il-Qlejgħa, magħruf bħala Chadwick Lakes, proġett li qed isir mill-Aġenzija għall-Enerġija u l-Ilma b'investiment ta' €5 miljuni, parzjalment minn fondi Ewropej. Fix-xhur sajfin meta Wied il-Qliegħa jew kif inhu magħruf aħjar Chadwick Lakes ikun qoxqox se jitkompla l-proġett ta' riġenerazzjoni fuq medda ta' madwar kilometru fdan il-Wied li għandu importanza mhux biss għal ħażna tal-ilma iżda wkoll dik ekoloġika. Waqt żjara lil proġett mill-Ministru Michael Farrugia u s-Segretajru Parlamentari Stefan Zrinzo Azzopardi ġie spjegat li fis-sajf li għadda, tlesta t-tħammil ta' parti kbira mill-wied u t-tneħħiet il-veġetazzjoni invażiva. Sar ukoll restawr ta' ħitan tas-sejjieħ, tħawwil ta' siġar ġodda u r-restawr tal-Fiddien Box li fi żmien l-Ingliżi kienet tintuża biex jinġabar l-ilma minn għejjun fl-inħawi biex jissupplixxi s-sistema ewlenija tal-ilma f'pajjiżna. Din l-istruttura se tintuża bħala ċentru ta' interpretazzjoni u madwarha se tkun żona ta' rikreazzjoni. Il-Kap Eżekuttiv tal-Aġenzija għall-Enerġija u l-Ilma, Manuel Sapiano qal li l-proġett qed isir f'diversi fażijiet bix-xogħlijiet ikollhom isiru fis-sjuf. "Dal-proġett beda sentejn ilu u mistenni jitlesta matul din is-sena." Is-Segretarju Parlamentari għal Fondi Ewropej, Zrinzo Azzopardi qal li dan huwa proġett ambjentali li qed isir b'investiment ta' 5 miljun ewro part minnhom fondi ewropej. Qal li f'dan il-proġett qed joħloq bilanċ bejn l-iżvilupp u l-konservazzjoni tal-ambjent u l-biodiversità. "Il-Ministru tal-Enerġija u l-Immaniġġjar tal-Ilma Michael Farrugia spjega li dan huwa proġett ukoll għall-konservazzjoni tal-ilma. Il-Ministru Farrugia qal li l-ħażna tal-ilma tenħtieġ ippjanar u l-Aġenzija rat kif l-inġinerija li ntużat mill-Ingliżi għall-ħażna tal-ilma 150 sena ilu qed tkun konservata bl-aħjar mod.